Аԥсуа драматә театр агастрольқәа ирылагеит Уфа
© Foto / Абхазский драматический театрГастроли Абхазского драмтеатра начались в Уфе
© Foto / Абхазский драматический театр
Башкортосҭан аҳҭнықалақь аҿы Аԥсуа драматә театр актиорцәа ҩ-спектакльк ддырбоит - Валери Ақаҩба иқәыргыламҭа "Шьапыла", Мадина Аргәын лықәыргыламҭа "Сариа".
АҞӘА, цәыббра12 – Sputnik. Самсон Ҷанба ихьӡ зху Аԥсуа драматә театр агастрольқәа ирылагеит Уфа. Абри атәы арадио Sputnik иазеиҭеиҳәеит атеатр адиректор хада Алхас Ҷолокәуа.
"Иацы агастрольқәа ааҳартит аспектакль "Шьапыла" ала. Аартра иаҭааит Башкортосҭан акультура аминистр Амина Шафикова. Аншлаг ҳаман, ахәаԥшцәа рацәан, даара аинтерес аадырԥшит, ацәаныррақәа рызцәырнагеит, аԥсуа актиорцәа рыхәмарра зегьы даара иргәаԥхеит. Аҭыԥантәи амассатә информациа ахархәагақәагьы аспектакль ахәшьара ҳарак арҭеит", – иҳәеит Ҷолокәуа.
Цәыббра 13 рзы иддырбараны иҟоуп аҭоурыхтә драма "Сариа". Уажәы актиорцәа аҽазыҟаҵара иаҿуп, атеатр аҿы адекорациақәеи алашареи рышьақәыргылара иаҿуп. Ҷолокәуа иажәақәа рыла, ари аспекталь ала Аԥсуа драматә театр агастрольқәа хыркәшахоит.
Арҭ агастрольқәа еиҿкаауп Башкортосҭани Аԥсни ркультуратә усеицура аҳәаақәа ирҭагӡаны, урҭ мҩаԥысуеит Мажита Гафури ихьӡ зху Башкириатә аҳәынҭқарратә академиатә театр аҿы.